ธอส.เตือนประชาชน SMS ให้กู้จาก "GBH" ไม่เกี่ยวข้องกับธนาคาร
ธนาคารอาคารสงเคราะห์ (ธอส.) เตือนประชาชนกรณีที่มีผู้ส่งข้อความ SMS โดยใช้ชื่อผู้ส่งว่า "GBH" ระบุว่า "คุณสามารถกู้ได้ 360,000 จากทางเรา" พร้อมแนบลิงค์ ซึ่งอาจทำให้ประชาชนเกิดความเข้าใจผิด เนื่องจากชื่อผู้ส่งใกล้เคียงกับ SMS จาก ธอส.ที่ใช้ชื่อว่า "GHBank" หรือ GHBSmart" ธอส. ขอยืนยันว่าข้อความ SMS จาก "GBH" ไม่มีส่วนเกี่ยวข้องกับ ธอส. ซึ่งปัจจุบันธนาคาร ไม่มีนโยบายส่ง SMS เพื่อแจ้งวงเงินให้กู้ หรือเชิญให้ประชาชนทั่วไปกู้แต่อย่างใด  หากประชาชนได้รับ SMS ในลักษณะเดียวกันนี้ ขอความร่วมมือไม่ส่งต่อหรือแชร์ข้อมูล เพื่อป้องกันไม่ให้เกิดความสับสน